Worcester F 80 Distinctiones

50 Diabolus impugnat a facie

Diabolus impugnat a facie quia nititur a bono reuocare. A tergo[[1]](#footnote-1) quando ad desideria dimissa suadet redire. A dextris quando mouet in prosperis superbire. A sinistris

/fol. 228va/

quando mouet sub aduersitatibus murmurare. Deorsum quando manifeste nos instigat et incendit. Vnde Augustinus, diabolus malorum incentor non immissor, Ysai. [54:16]: *Ego creaui[[2]](#footnote-2) fabrum sufflantem [in igne] prunas*. Vnde mirandum est de nobis rebus rationabilibus cur mala non fugimus ex quo omnia irrationabilia fugiunt sibi nociua vt agnus lupum, auis aquilam, columba accipitrem.

¶ Et nota quod diabolus quinque facit que solent dormientes facere vt non perturbentur, scilicet, ostium claudere, lumen extinguere, fenestras obstruere, familiam sedare. Sic diabolus os pectoris clausit ne confiteatur. Figura ad hoc [1] Macc. 5[:47]: *Obstruxerunt portas* ciuitatis ne Judas transiret, id est, confitens loqueretur.

¶ Et nota quod diabolus os peccatoris clausit quinque digitis ne confiteatur, quorum primus est pudor confitendum.

Secunda complacencia peccati.

¶ Tercius spes vite longioris.

Quartus timor perseuerandum in bono.

Quintus desperacio venie.

¶ Secundo diabolus extinguit lumen sane cognicionis ne scilicet agnoscat peccati vilitatem et dapnacionem corespondentem, Sap. 2[:21]: *Excecauit* eos *malicia eorum*. Et nota hic quod sicut homo de facili leuat magnum pondus in aqua, nec sentit veram ponderositate donec venerit ad siccum. Sic dum delectacio peccati durat homo non sentit pondus peccati.

¶ Tercio claudit fenestras ne lux gratie intret, quia obturat aures ne verbum Dei audiat, os obstruit ne confessionem faciat, et hic est demon qui reddit hominem surdum et mutum, Marc. 7[:32-33]. Hunc sanat Christus ponendo digitum in auriculam.

¶ Quarto familiam quinque sensuum compescit quando bene operari impedit cupit[[3]](#footnote-3) enim summe morari in domo ociosa. Vnde legitur quod intrauit domum scopis mundatam. Item est de diabolo sicut de venatore catulos tigridis venante qui vicissim proicit in itinere tria specula in quibus tigris effigiem catuli inspiciens retardatur. Sic quandoque homo qui fortis est vt tigris quando recolit virtutes suas fore, amissas nititur illa recuperare et tunc diabolus proicit vnum speculum, id est, vnam sophisticam rationem, sic tu es iuuenis adhuc, potes expectare et tandem emendare. Set si homo tunc cogitet quod iuuenes moriuntur sicut senes, diabolus proicit aliud speculum quod est adhuc tecum bene agitur quod si Deus foret offensus non ita tecum ageretur, quod si homo tunc cogitet quod ita sa-

/fol. 228vb/

ni et prosperantes moriuntur sicut tribulati, diabolus proicit tercium speculum quod est cogita de Dei misericordia quomodo illos qui plus peccuerunt plus modo exaltauit sicut patet de Paulo et de Magdalena. Sed ad hoc respondendum est quod talia contigerunt ad exemplum resurgendi, non ad exemplum peccandi. Set in hiis omnibus nota quod diabolus nihil ita timet sicut caritatem.

1. A tergo ] F 80, quando Lambeth. [↑](#footnote-ref-1)
2. creaui ] *corr*. oraui F80, Lambeth. [↑](#footnote-ref-2)
3. cupit ] Lambeth *corr*. capit F 80. [↑](#footnote-ref-3)